Regionsudvalgets udtalelse om "Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om lufttransport og miljø: Frem mod en bæredygtig udvikling"

(2000/C 317/11)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om lufttransport og miljø: Frem mod en bæredygtig udvikling (KOM(1999) 640 endelig udg.),

under henvisning til Kommissionens beslutning af 8. december 1999 om i henhold til artikel 265 i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til præsidiets beslutning af 2. juni 1999 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø" i samarbejde med Underudvalg 3 "Europæiske Net, Transport, Informationssamfundet",

under henvisning til bidraget fra Underudvalg 3 "Europæiske Net, Transport, Informationssamfundet" (ordfører: James Walsh, UK, ELDR) og

under henvisning til Underudvalg 4's forslag til Regionsudvalgets udtalelse (CdR 14/2000 rev. 2), som blev vedtaget den 11. maj 2000 med João Soares (P, PSE) og James Walsh (UK, ELDR) som ordførere -

på den 34. plenarforsamling den 14.-15. juni 2000 (mødet den 14. juni) enstemmigt vedtaget følgende udtalelse.

1. Synspunkter og henstillinger vedrørende meddelelsen

1.1. Regionsudvalget støtter den tilgang og de tiltag, som foreslås i meddelelsen, med det forbehold, at der medtages yderligere "tiltag" og tages hensyn til andre spørgsmål, som omtales i det følgende:

1.2. Arbejdsprogrammet bør indeholde målsætninger, som er konkrete, målelige, opnåelige og realistiske, og som følger en tidsplan (SMART), og der bør også tages stilling til, hvad der skal ske, hvis de politiske mål ikke nås.

1.3. Foranstaltninger, som kan bremse forværringen af luftkvalitetsvilkårene for mennesker, der bor eller arbejder i nærheden af lufthavne, bør gives høj prioritet. Foranstaltningerne kan f.eks. omfatte en kategorisering af flyene på grundlag af deres emissionsniveauer svarende til den aktuelle kategorisering på grundlag af støjniveauer, for at lette indførelsen af regulatorisk kontrol (så man kan straffe de værste syndere og belønne de flyselskaber, der anvender de mindst forurenende fly). Flyselskaberne bør opfordres til at offentliggøre nærmere oplysninger om deres flys ydeevne miljømæssigt og generelt (på en let forståelig måde), således at rejsende, som ønsker at flyve mest miljøvenligt, får flere valgmuligheder.

1.4. Med hensyn til undersøgelsen af miljøafgifter, handel med emissioner og absorbering af kulstof bør man ikke give det indtryk, at forurenere kan betale sig fra at forurene. Afgifter, som indføres gennem lovgivning og lignende, er kun en lappeløsning.

1.5. Støj om natten, ikke blot fra flyvemaskiner, men fra hele den tilknyttede transportaktivitet, er et problem, som går ud over dem, der bor tæt på lufthavne. Der bør udstedes retningslinjer herfor, udover de generelle retningslinjer for fysisk planlægning. I tilladelser til udvidelse af eksisterende lufthavne eller etablering af nye bør der tages hensyn til politikkerne vedrørende arealanvendelse og disses gennemførelse, ligesom man også bør være opmærksom på de beføjelser, som ejere af lufthavne har i henseende til anvendelse af tilstødende arealer. I den forbindelse bør de instanser, som driver lufthavnene, opfordres til at finansiere støjbeskyttelsesforanstaltninger (lydisolerede vinduer og ventilationsanlæg) i de boligområder, som berøres af flystøj.

1.6. Betydningen af bedre procedurer med hensyn til både kontrol med lufttransporten og flyenes bevægelser på landjorden (kørsel til og fra start- og landingsbane) påvirker i høj grad det lokale miljø ved en lufthavn. Der bør tilbydes vejledning i bedste praksis.

1.7. Regionsudvalget anser det for hensigtsmæssigt, at lufthavnene udstyres med miljøledelsessystemer for at evaluere den samlede miljøpåvirkning. En gennemgang af betydningen af aftaler mellem flyindustrien og de enkelte lande/lokale myndigheder med det sigte at opnå miljøforbedringer, som er relevante i de enkelte tilfælde, bør medtages i undersøgelsen. Der bør tilbydes vejledning i bedste praksis.

1.8. Betydningen af gode fly/jernbaneforbindelser og udvikling af konkurrerende transportformer for passager- og godstransport mellem centre i Europa erkendes. Nye teknologier som f.eks. Transrapid kan udgøre et nyttigt supplement til det hidtidige udbud og bidrage til en afgørende forbedring af den samlede situation. Imidlertid bør der ved indførelse af afgifter, hvor man søger at fremme én transportform på bekostning af en anden, tages højde for, om der foreligger konkurrencedygtige landbaserede alternativer.

1.9. Spørgsmålet om hele transportsystemets betydning for et område, herunder transportformer og -afstande til lufthavne samt alle dertil knyttede serviceordninger, f.eks. lufthavnsansattes rejser og køretøjer, som benyttes af erhvervsvirksomheder med tilknytning til lufthavnen, bør gøres til genstand for vejledning i bedste praksis. Indførelse af lokale beskatnings- eller opkrævningsordninger kan komme på tale. For at forbedre miljøet i omegnen af lufthavnene er det vigtigt at begrænse den forurening, som skyldes anvendelse af privatbiler til transport til og fra lufthavnene. Derfor bør man fremme offentlige miljøvenlige transportmidler såsom metro, lokaltog og miljøvenlige bybusser.

1.10. Regionsudvalget finder det påkrævet, at de enkelte medlemsstater i overensstemmelse med subsidiaritetsprincippet fortsat bør råde over handle- og reguleringsmuligheder, når det gælder lokal tilrettelæggelse af flydriften i lufthavnene, således at der kan tages højde for vigtige lokale interesser og krav.

1.11. Regionsudvalget er enig i, at Den Europæiske Union bør arbejde snævrere sammen med ICAO og, i den udstrækning det er muligt, øve indflydelse på ICAO's beslutninger. Imidlertid står Europas befolkning her og nu over for miljøproblemer, og det er derfor vigtigt, at man ikke udsætter passende tiltag, som har til formål at indføre metoder, procedurer og vejledning, der kan bidrage til at nedbringe den tiltagende flytrafiks stadig mere skadelige indvirkning på miljøet. Tildeling af passende bevillinger og personale til opfyldelse af arbejdsprogrammets målsætninger bør prioriteres højt.

Bruxelles, den 14. juni 2000.

Jos Chabert

Formand for

Regionsudvalget